謝戴安撫書院額
作者：釋印肅
朝代：宋

paragraphs: 普菴以此香，回向大居士。
幻盡覺圓者，妙意難遮覆。
惠我二筆端，三昧非迷悟。
世間豈識知，何處尋門戶。
六字光慈化，千古人欽慕。
象出普菴名，天龍常守護。
法本付賢侯，利益何窮數。
傷嗟逐末流，忙忙失元路。
千里萬里體無間，世出世間非我所。
謝安撫，雲軒密布巴陵時，願垂青眸垂一顧。